Smart Backup
Her er der hjælp at hente til alle os småparanoide, der er bange for at glemme at tage backup af vores data. Smart Backup glemmer det ikke - og tager selv backups med jævne mellemrum.

Efter installationen finder du Smart Backup i Start-menuen. Klik på Programmer, og vælg SmartBackup. Når programmet starter, kan det komme med noget, der ligner en fejlmeddelelse. Det skal du ikke tage dig af, det sker kun en gang. Klik på OK.

For at lave et nyt projekt, der kan gemme dine vigtige filer, klikker du nu på det grønne plus.
Du begynder nu med at give projektet et navn - for eksempel Dokument-backup. Klik derefter på næste faneblad, der hedder Backup Type. Det vil ofte være i orden at lade indstillingen være på Copy, da filerne så bare bliver lagt i en mappe på en anden harddisk for eksempel. Når du har fundet mappen, klikker du på OK. Hvis du har pladsproblemer, kan du vælge at komprimere filerne til en Zip-fil.

Klik på næste faneblad, der hedder source. Her klikker du på knappen Browse og finder den mappe, du vil lave backup af. Klik så på fanebladet Destination. Her gør du det samme og finder den mappe, du vil lave backuppen i.

Klik så på fanebladet, der hedder Project Schedule. Her kan du bede programmet om - med mellemrum - at lave backup af den mappe, du har valgt som Source. Husk, at hvis din destinationsmappe er på en cd-rom, er der ingen grund til at lave en tidsindstilling, da du så alligevel skal huske at sætte cd-rom'en i på det tidspunkt og derfor lige så godt kan starte backuppen selv. Men hvis din backup ligger på en anden harddisk, er det en god idé at vælge et tidsinterval, da du så er helt sikker på, at du ikke har mistet mere end for eksempel to dages filer, hvis uheldet skulle være ude. Det er for øvrigt meget sikkert at lave backup på en anden harddisk - selv om din computer går i stykker på en eller anden måde, vil mindst den ene af dine harddiske sikkert virke.

Til sidst klikker du på OK. Projektet er nu på listen i hovedvinduet, og du kan begynde forfra med at lave et mere, hvis du har lyst. Hvis du vil køre projektet med det samme, højreklikker du på det og vælger Run.

For at komme ud af programmet klikker du på menuen Project og vælger Close.